قصر محمد بك الألفى ، قصر كان فى القاهره فى مصر بناه محمد بك الألفى من اكابر امرا المماليك المصرليه. اشتهر القصر تاريخياً بعد ما سكن فيه نابوليون بونابرت وقت الحمله الفرنساويه و حوله لمقر قيادة الجيش الفرنساوى فى مصر. فى جنينة القصر ده اتقتل الجنرال كليبر على ايد سليمان الحلبى . اتبنى القصر فى خط " الساكت " و كان بيتكون من تلت مربعات كبيره من المبانى الجميله بتفصل بينهم جناين بديعه. واجهة القصر الرئيسيه كانت بتطل على النيل. بعد دخول نابليون القاهره فى 24 يوليه 1798 اختار القصر انه يكون سكنه ومقر لقيادة الجيش الفرنساوى فى مصر ، و فضل ساكن فيه لغاية ما راح على الشام فى 10 فبراير 1799. فى فبراير 1798 طلب نابوليون من الجنرال كافاريللى كبير المهندسين الفرنساويين انه يبنى سلم فى القصر. الدور الأولانى كان فيه صالون ضخم و فى غاية الفخامه فيه ديوان مستطيل و حيطانه كانت متزخرفه بالطريقه التركيه. فى الصالون ده احتفل نابوليون بعيد الجمهوريه الفرنسيه و عمل وليمه حضرها 150 من الظباط و الأعيان و الزعما و رجال الدين المصريين. على الحيطان علق نابوليون لوح فنيه للرسامين الفرنساويين دوترنر و ريجو و غيرهم من الرسامين الكبار اللى جابهم معاه مصر.